12. schôdza NR SR - 17.deň - B. popoludní
Dátum: 2024-05-22
Poslanec: Hlina, Alojz (SaS)
Druh vystúpenia: Vystúpenie v rozprave

36. Ďakujem veľmi pekne. Vážený pán predsedajúci, vážený pán minister... pani ministerka, pardon, a kolegyne, kolegovia, pozmeňovací návrh bol predložený a bol predložený tak procesne, ako si už na to zvykáme, a tak jako nechcem sa dotknúť holubárov, ja neviem, prečo ma napadnú vždycky holubári, keď chcem hľadať nejaký príklad, hej, že teda (povedané so smiechom) tak akože podám ti to cestou na záchod, hej, tak aj tento pozmeňovací návrh bol prerokovaný tak, že poslanci vo výbore sa s ním oboznámili priamo vo výbore a o 15 minút neskôr sa už o tom, o tom rozprávalo v pléne. Čiže k tomuto pozmeňováku treba čo povedať. A ja túto šancu využijem. Ja, kolegovia, ja vás nechcem teda oberať o drahocenný čas, ale ja sa za tie peniaze, ktoré za toto beriem, snažím robiť svoju robotu poriadne, hej, (ruch v sále) a to, že ju robím poriadne, znamená aj to, že sa snažím, keď nejakú... téme sa venujem, o tej téme rozprávať a približovať ju aj ľuďom a aj vám, hej, že v čom, v čom je problém. Snažil som sa v prvom, v druhom, včera som tesne stihol aj druhé čítanie a pokúsim sa prípadne aj v tom treťom, v kontexte, teda aby som neporušil rokovací, v kontexte pozmeňováku, ktorý prišiel. Naozaj je mi to ľúto, že vlastne ste s tým prišli, ako ste prišli. Medveď poslúžil, keď nestačilo, tak sa využili poľnohospodári. A aj v tieni toho, čo sa udialo, tá hrozná vec, ani to vás nezastaví, stále ste pripravení do toho ísť. Mňa zarazilo, že pán minister vo svojom záverečnom slove po druhom čítaní opomenul tú skutočnosť, ktorá sa tu akcentovala nie raz, nie dvakrát, a som rád, že sa už pridal aj niekto iný, že ten skutočný zámer je v niečom inom. Snažil som sa ho priblížiť. Dokonca vášmu poslancovi som ho to včera aj ukázal, prípadne ak by ste chceli, môžme sa aj spolu pozrieť teraz na terasu a ja vám ukážem tie obrovské pozemky možno na úrovni 30-40 hektárov na druhej strane Dunaja, o ktoré... ktoré sa zastavajú. Ony sú už mŕtve, to už zastavané bude, s tým sa už nič nedá robiť, ja už nekomentujem, kto im to predal, prečo im to predal, za čo im to predal. Teraz sa rieši to, že keď sa to vyrúbe, čo sa vyrúbe, koľko bude náhrada za to. A tým, že je tam veľa, veľa stromov. (Ruch v sále.) Pán Stredák, nemusíte tu živo gestikulovať, ja rozprávam v kontexte toho pozmeneného pozmeňovacieho. Už to vydržte, však to odbúda. Čo sa ponáhľate, kde sa ponáhľate? Za tých 5-tisíc tu seďte a počúvajte, čo hovorím. Dobre, takže... (Potlesk.) K veci rozprávam. Rozprávam k veci, lebo pán minister opomenul, opomenul v záverečnej reči povedať, že cui bono, nie poľnohospodári, nie medveď, na tomto budú profitovať developeri, a ten konkrétny pozemok vám ukážem. A teraz mi povedzte, že ako súvisí ten pozemok na druhej strane Dunaja. Tam bol medveď niekedy? A ja to urobím, ja na tú druhú stranu Dunaja pôjdem s koňom, zoberiem pluh a budem tam chcieť orať. Tam bol nejaký poľnohospodár niekedy? Tam sa ide kvôli poľnohospodárom, že teda teraz to chcú vyčistiť? Nie, tam sa ide stavať, tam idú byť byty. A už to z tej diskusie jasne vyplynulo, a prečo ste sa, prečo nechcete to zmeniť. Prečo ste nezahlasovali za pozmeňovací návrh kolegov z KDH, ktorí to navrhovali vcelku korektne vyňať, hej, to znamená, že nechať ten stav, ako bol doteraz pri pozemkoch určených na zastavenie, a stotožnili sa s vašou argumentáciou, že všetko ostatné enormne pomôže poľnohospodárom? Ja som si nie úplne istý, ale pre dobro veci a pre záchranu tých pľúc v Bratislave, už dobre, mávnem rukou. Prečo, prečo ste za to nezahlasovali? To je naozaj úplne namieste legitímna, korektná otázka. Veď ste nechceli pomáhať, či chcete pomáhať developerom, aby stavali? Chcete, pán poslanec? Tak sa pýtam potom, že prečo ste za to nezahlasovali, prečo ste nenavrhli, že vyčleňte pozemky určené na zastavenie, lebo vy zlacňujete výstavbu developerom. Je tu pán Blaha? (Rečník sa obrátil k miestu predsedajúceho.) Neviem, či tu je pán Blaha. (Reakcia z pléna.) Eset... aj Esetu. Aj Esetu. (Povedané so smiechom.) Aj Esetu. Akože predpokladám, že ľudia z Esetu ani nevedia, že také niečo tu schvaľujeme, ale prísne vzaté aj im, myslím, že podali žiadosť na výrub 198 drevín, teraz podávali žiadosť, predtým v svojom kempuse. Ale to, o čom hovorím, nie raz, nie dvakrát, tá výstavba v Petržalke, ktorá sa realizuje, to neni 197 drevín, to sú tisíce drevín a sme včera vypočítali, že tá jedna drevina z pohľadu nejakej náhrady je niekde na úrovni 800 euro, relatívne lacno a relatívne rýchlo to vieme vypočítať. A naozaj za to chcete zahlasovať, že chcete J&T a Pente, lebo ony tam stavajú, že im chcete zlacniť výstavbu o niekoľko miliónov euro, naozaj toto, na to ste sem prišli a ešte to schováte za poľnohospodára a medveďa? Veď sa dohodnite s ministrom, že povedzte mu, však pozemky určené na zastavenie zostáva status quo. Proste tam sa to meniť nebude. Prečo včera na výbore odznelo... argumentácia, a to si overím, že ZMOS s tým nemá problém. Pán Huliak to povedal, že ZMOS s tým nemá problém. To naozaj s tým ZMOS nemá problém? Lebo napr. len Staré mesto za rok 2022 dostalo za tie výrubové náhradné plnenie niekde na úrovni 350-tisíc príjem, to je dosť. Ale to neni na to, aby si kúpili za to auto. Za to musia realizovať náhradnú výsadbu, za to musia realizovať opatrenia na životné prostredie, za to musia spríjemňovať pobyt v tom meste, ktorý v lete začína byť desivý. A vy o tieto peniaze idete pripraviť tie samosprávy a obce. A v tom celoslovenskom kontexte to sú naozaj veľké milióny eur. Ja nezávidím nikomu, som oprostený z dvoch emócií, závisti a nenávisti. Ale prosím vás, majú dosť, tam čo postavia, už je to predané. Prečo ešte sa niekomu máli, prečo ešte potrebujú proste to zlacniť, znížiť o to, že zaplatia menej na tých výruboch? Sme naozaj, to ste naozaj, pán minister, je na to odkázaný. Všimnite si, že v tej argumentácii, ktorá tu bola, nikdy tento, toto nespomínal. Dvakrát som sa dožil vyjadrení – nie, nie, nie, to sa netýka výstavby, to sa netýka developerov . Tak to bolo komunikované, potom zbadali, že fíha, podľa mňa pán minister Takáč ani nevedel, potom zistili, že to nesedí, že naozaj sa ich to týka, tak teraz ste spravili akože kompromis, že ste povedali, že 60, nie 80 a 60. Čiže ak sa plánovalo, že ušetria nejakú sumu, aby teda nezostali, že sa nič nevybavil, že pán Taraba príde s prázdnou taškou a že proste vrátili ho naspäť, tak povedal, že vybojujem vám, aspoň polku z toho ušetríte. Hej, tak z tej sumy ix, ktorá mala byť nejaká, ktorá by sa ušetrila, tak ste vlastne to znížili na polku, ale stále je to veľa. Stále je v tom celoslovenskom kontexte sú to milióny eur, a v tom bratislavskom kontexte sú to tiež milióny euro len na tých dvoch projektoch, ktoré sú tu. A pripravíte o tie peniaze samosprávy o ne pripravíte a pripravíte o to prostredie, ktoré sa bude skultúrňovať tou výsadbou, ľudí, ľudí, vaše deti, vnukov, ja neviem, všetkých vás, aj vás sa to týka určite priamo aj sprostredkovane. To ste sa pýtali, alebo nepýtali na to. Naozaj málo stačilo, čakal som, ticho som sedel jak pena – zahlasujú, nezahlasujú ? Mali ste zahlasovať za pozmeňovák KDH, bolo by to úplne korektné. Pomáhate poľnohospodárom, ako hovoríte, a nepomáhate J&T, majú dosť. Nezahlasovali. Tak neviem, že, teda že aký ide byť v tej danej veci ďalší postup. Naozaj máte v rukách veľkú vec, zmeníte ráz našej krajiny, nielen z extravilánov. Zmeníte ju aj priamo v mestách, v obciach vašich. Naozaj to sa nezdá, rokujete o veľkej veci. A úplne na záver, tú minútu si nechám pre tie vtáky. Zahlasuje aj o tom, že či vyvraždíte tisíce vtákov. Nezmenilo sa ani v spoločnej správe ani nikde sa nezmenilo to, že kedy nadobudne účinnosť, dňom vyhlásenia. Teraz sa hniezdi, ja viem, že možno je to niekomu jedno a pán minister aj povedal, že vtákov je dosť, majú kde hniezdiť. Vtákov nie je dosť. Keby som bol pejoratívny, poviem, že niekde je ich dosť, ale tých skutočných, tých skutočných nie je veľa a tešme sa z toho, že to čviriká, tešme sa z toho, že to žije, tešme sa z toho, že to plní určitú úlohu v prírode a je našou zodpovednosťou to ochrániť. Ešte ani to ste nechceli pozmeniť ani tú účinnosť, že by ste to dali, že od októbra nech to je, po hniezdení, tak jak sa štandardne vydávajú aj výrubové povolenia. Kolegovia, ak pomôže, tak poprosím. Poprosím. Naozaj mne na tom záleží, ja mám rád stromy, mám rád prírodu, robíte veľkú vec, nenechajte sa vtiahnuť do hry, do takej hry, kde na konci slúžite len niekomu, aby sa im zlacnela výstavba. Prosím vás, nerobte to! Ďakujem pekne. (Potlesk.)